На основу члана 37. Статута Града Ниша („Службени лист Града Ниша“ број 88/2008 и 143/2016),

Скупштина Града Ниша, на седници од \_\_\_\_\_ 2017. године, донела је

**О Д Л У К У**

о приступању оснивања

„Центра за иновативно предузетништво младих“ ДОО Ниш

Члан 1.

Град Ниш са Електронским факултетом Ниш прихвата учешће у оснивању „Центра за иновативно предузетништво младих“ ДОО Ниш.

Члан 2.

Учешће Града ће бити у новчаном износу од 245.000 дин, што чини 51% удела у укупном капиталу Друштва.

Члан 3.

Овлашћује се Градоначелник Града Ниша да у име Града закључи Уговор о оснивању „Центра за иновативно предузетништво младих“ ДОО Ниш, са Електронским факултетом Ниш.

Уговор о оснивању „Центра за иновативно предузетништво младих“ ДОО Ниш је саставни део ове Одлуке.

Члан 4.

Одлуку објавити у „Службеном листу Града Ниша“.

Број:

У Нишу 2017. године

СКУПШТИНА ГРАДА НИША.

ПРЕДСЕДНИК

мр Раде Рајковић

О б р а з л о ж е њ е

Градско веће Града Ниша је донело Решење број 22-2/2017-03 од 11.01.2017. године којим је Град Ниш у циљу унапређења индустрије напредних технологија, исказао спремност за припрему и реализацију пројекта „Научно-технолошки парк Ниш“.

Циљ пројекта је унапређење конкурентности Града Ниша, валоризација и развој потенцијала за развој напредних технологија, анимирање младих средњошколаца на опредељење за техничке науке у циљу повећања броја и квалитета студената на техничким факултетима, стална промоција и комерцијализација науке и промоција иновативности у циљу повећања броја нових стартапова и спинофова и јачање конкурентности привреде региона кроз генерисање већег броја патената и иновативних производа и услуга постојећих малих и средњих предузећа, а кроз стварање синергије повезивања науке, образовања и привреде.

Носилац реализације пројекта је Град Ниш, а пројекат финансира Влада Републикае Србије.

Пројекат се реализује у три фазе и то:

1. Изградње и формирања Студентског креативног центра (СКЦ) у згради Електронског факултета.

2. Изградње Вишенаменске лабораторијске ламеле у склопу Електронског факултета (SOS-RIDE (Smart Open Space for Research, Innovation, Development and Education);

3. Изградње и формирања научно технолошког парка (НТП Ниш) у непосредној близини комплекса техничких факултета и школа (Електронски факултет, Машински факултет, Грађевинско-архитектонски факултет, Висока техничка школа струковних студија, Електротехничка школа, Машинска школа и Грађевинска школа).

У току реализације Пројекта Студентски креативни центар је променио назив у „Центар за иновативно предузетништво младих“.

Формирање „Центар за иновативно предузетништво младих“ ДОО Ниш у згради Електронског факултета је I фаза овог пројекта.

Циљ оснивања „Центар за иновативно предузетништво младих“ ДОО Ниш је стварање услова и креирање амбијента за развој иновативних старт-ап компанија, као и спин-оф тимова са потенцијалом да прерасту у будуће станаре ЕЛЕФ Ламеле (ЕЛЛА) и НТП Ниш, и самим тим поспешивање раста сектора МСП, запошљавања и спречавања одлива мозгова, и унапређивања инжињерског образовања.

Старт-ап центар ће допринети да Ниш постане регионални центар за динамичан развој иновативног технолошког предузетништва, интернационалну промоцију пројеката и компанија региона Јужне и Источне Србије, као и јачања глобалне конкурентности целокупне Републике Србије.

Мисија оснивања „Центар за иновативно предузетништво младих“ ДОО Ниш је подршка развоју предузетништва, пре свега код младих и студената, охрабривањем предузетничких идеја и оснивању нових фирми, као и подстицање трансфера знања у комерцијализацији технолошких иновација и идеја и стварање епицентра будућег развоја НТП Ниш.

Средства за реализацију ове Одлуке у 2017. години обезбедиће се из текуће буџетске резерве у износу од 245.000,00 динара и предвиђена су за уплату удела града у основном капиталу, док у 2018. и 2019. години нема ефекта на буџет.

У току прве фазе пројекта је завршена адаптација простора и опремање Центра, па је у складу са тиме неопходно основати ДОО, како би Центар отпочео са радом.

Начелник Канцеларије

за локални економски развој и пројекте

др Милан Ранђеловић